钦定古今图书集成/明伦汇编/宫闱典/第053卷 > 《汉宫人诵洞箫赋赋》〈以清韵独新宫娥讽诵为韵〉黄滔
## 钦定古今图书集成/明伦汇编/宫闱典/第053卷 > 《汉宫人诵洞箫赋赋》〈以清韵独新宫娥讽诵为韵〉黄滔

“王子渊兮谁与伦，《洞箫赋》兮清且新。”丽藻上闻于天
子，妍词遍诵于宫人。名价有兹，写札于御笺彤管；风
流无比，吟哦于贝齿朱唇。斯赋也，述江南之翠竹，生
彼云谷。甘露朝洒，瑞烟晴扑。般斤遽取于贞劲，夔律
乃知其蕴蓄。既而植物惟一，乐工惟独。九重圣主，俄
聆于玉韵金声；两掖佳人，争致于瑶编绣轴。授受相
“从，彤闱绛宫。始喧喧而历览，旋一一以精通。十二琼
楼，不唱鸾歌于夜月；三千玉貌，皆吟凤藻于春风。莫
不鲁殿惭魂，巫山破梦。应教墨客以心死，解得红妆
之口讽。时时桂席，惊飘舞雪于罗衣；往往兰台，误下
歌尘于绮栋。于时闲赵瑟，寝秦筝，驻云雨咽咸英。非
春而御苑花折，当夏而幽闺景清。”如燕人人，却以词
锋而励吻；雕龙字字，爰于禁署而飞声。泉喷香喉，云
靡绿鬓。岂贯珠之歌同调，固如簧之言别韵。遂使霞
窗触处，不吟纨扇之诗；乐府无人，更重箜篌之引。斯
则琴赋与笛赋奚过？才子获才人，咏歌体物之能有
是，属词之道如何？一千馀字之珠玑，不逢汉帝；三十
六宫之牙齿，讵启秦娥。方今天鉴求文，词人毕用。有
才可应于妃后，工赋足流于嫔从。《洞箫》之作兮，何代
无谁，继当时之吟诵。